CELEX: 32021D0149
Language: bg
Date: 2020-11-17 00:00:00
Title: Решение (ЕС) 2021/149 на Комисията от 17 ноември 2020 година относно Държавна помощ SA.50707 2019/C (ex 2018/FC) — Испания — Обновяване на флота на Air Nostrum (нотифицирано под номер С(2021) 7913) (само текстът на испански език е автентичен) (текст от значение за ЕИП)

9.2.2021   
               
               
                  BG
               
               
                  Официален вестник на Европейския съюз
               
               
                  L 45/2
               
            
         РЕШЕНИЕ (ЕС) 2021/149 НА КОМИСИЯТА
         от 17 ноември 2020 година
         относно Държавна помощ SA.50707 2019/C (ex 2018/FC) — Испания — Обновяване на флота на Air Nostrum
         
            
               (нотифицирано под номер С(2021) 7913)
            
         
         (само текстът на испански език е автентичен)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз, и по-специално член 108, параграф 2, първа алинея от него,
         като има предвид, че:
         1.   ПРОЦЕДУРА
         
         
                     (1)
                  
                  
                     На 26 февруари 2018 г. Комисията получи жалба от Ryanair, в която се твърди, че от правителството на автономна област Валенсия е била отпусната неправомерна държавна помощ на испанската регионална авиокомпания Air Nostrum Líneas Aéreas del Mediterráneo SA (наричана по-нататък „Air Nostrum“) във връзка с подновяването на нейния флот. Тази жалба е регистрирана като дело за държавна помощ под номер SA.50707 (2018/FC).
                  
               
                     (2)
                  
                  
                     На 17 април 2018 г. Комисията уведоми Испания за получаването на жалба относно предполагаема държавна помощ, предоставена на Air Nostrum. Испания представи първите си коментари на 18 май 2018 г. Комисията поиска допълнителна информация с две искания, изпратени на 11 юни 2018 г. и 3 октомври 2018 г., на които Испания отговори съответно на 27 юли 2018 г. и 27 декември 2018 г. На 8 април 2019 г. Комисията запита Испания дали помощта, предоставена за 2018 г., вече е била изплатена междувременно. В писмото си от 26 април 2019 г. правителството на автономна област Валенсия посочи, че предполагаемата помощ не е била изплатена. На 2 юли 2019 г. службите на Комисията се срещнаха с трима представители на правителството на автономна област Валенсия. На 26 юли 2019 г. Испания изпрати допълнителна информация относно предполагаемата мярка за помощ.
                  
               
                     (3)
                  
                  
                     С решение от 28 октомври 2019 г. (наричано по-долу „решението за откриване на процедурата от 2019 г.“) Комисията реши да открие официалната процедура по разследване, предвидена в член 108, параграф 2 от ДФЕС. Официалната процедура по разследване беше регистрирана под номер SA.50707 (2019/C).
                  
               
                     (4)
                  
                  
                     Решението за откриване на процедурата от 2019 г. беше публикувано в Официален вестник на Европейския съюз на 20 декември 2019 г. (1) Комисията прикани заинтересованите страни да предоставят своите коментари относно въпросната мярка в рамките на един месец след датата на публикуването.
                  
               
                     (5)
                  
                  
                     На 26 декември 2019 г. Комисията получи коментари от Испания относно решението за откриване на процедурата от 2019 г. На 13 януари 2020 г. и 3 февруари 2020 г. Комисията получи коментари от трети страни, а именно съответно от Ryanair и Air Nostrum. На 11 март 2020 г. Комисията предостави допълнителна информация на Air Nostrum относно решението за откриване на процедурата от 2019 г. по време на разговор с неговите законни представители. На 30 април 2020 г. Испания отговори на коментарите на Ryanair.
                  
               
                     (6)
                  
                  
                     С писмо от 31 юли 2020 г. Air Nostrum уведоми правителството на автономна област Валенсия за решението си да се откаже от помощта за подновяване на своя флот. С писмо от 7 август 2020 г. Испания уведоми службите на Комисията за този отказ и за приемането му от страна на испанските органи. Испания подчерта в писмото си от 7 август 2020 г., че помощта изобщо не е била изплатена.
                  
               2.   ОПИСАНИЕ НА МЯРКАТА
         
         2.1.   Контекст на разследването и бенефициер
         
         
                     (7)
                  
                  
                     Air Nostrum е авиокомпания със седалище във Валенсия, с около 1 400 служители в област Валенсия и годишен оборот от над 400 милиона евро. Air Nostrum е четвъртото по големина дружество във Валенсия и водещото регионално дружество за гражданско въздухоплаване в Испания, извършващо дейност под наименованието „Iberia Regional Air Nostrum“.
                  
               
                     (8)
                  
                  
                     През 2019 г. почти две трети от флота на Air Nostrum се състои от въздухоплавателни средства от последния модел Bombardier CRJ-1000. През периода 2009—2019 г. са извършени няколко разширения на флота на Air Nostrum и съставът му е променен с цел намаляването на броя на по-старите модели въздухоплавателни средства (по-специално моделите CRJ-200 и CRJ-900) и замяната им с по-новите въздухоплавателни средства CRJ-1000. Първите два модела CRJ-1000 бяха добавени към флота на Air Nostrum през 2010 г. До края на 2012 г. флотът вече включваше десет въздухоплавателни средства CRJ-1000. През 2016 г., 2017 г. и 2018 г. към флота на Air Nostrum бяха добавени още въздухоплавателни средства модел CRJ-1000.
                  
               2.2.   Потенциална държавна помощ в полза на Air Nostrum
         
         
                     (9)
                  
                  
                     На 9 март 2017 г. Air Nostrum изпрати писмо до правителството на автономна област Валенсия, с което го информира за своите инвестиционни планове за разширяване и подновяване на своя флот и поиска финансова подкрепа за придобиването на нови, по-екологосъобразни въздухоплавателни средства. Air Nostrum подаде заявление за безвъзмездна помощ в размер на максимум 15 милиона евро.
                  
               
                     (10)
                  
                  
                     Правителството на автономна област Валенсия е взело решение да подкрепи финансово програмата за обновяване на флота на Air Nostrum чрез преки безвъзмездни средства в размер на максимум 9 милиона евро за придобиването на десет въздухоплавателни средства модел CRJ-1000, разпределени за период от три години (2018 г., 2019 г. и 2020 г.). Според Испания инвестиционните планове на Air Nostrum съответстват на програмата на правителството на автономна област Валенсия за стимулиране на икономиката и подобряване на устойчивото развитие на областта (2).
                  
               
                     (11)
                  
                  
                     Помощта е отпусната за 2018 г. и 2019 г. Правителството на автономна област Валенсия включи в бюджетите за 2018 г. и 2019 г. поименен ред за субсидии в размер на 3 милиона евро в полза на Air Nostrum. Споразуменията за сътрудничество между правителството на автономна област Валенсия и Air Nostrum (както се изисква съгласно испанските правила за преки субсидии за инвестиции) бяха подписани на 25 октомври 2018 г. и 31 май 2019 г. Плащането на помощта за 2018 г. и 2019 г. все още не е извършено, както е потвърдено от правителството на автономна област Валенсия (вж. съображение (6).
                  
               3.   ОТМЯНА НА МЯРКАТА ЗА ПОМОЩ
         
         
                     (12)
                  
                  
                     С писмо от 31 юли 2020 г. Air Nostrum уведоми правителството на автономна област Валенсия за своите изменени инвестиционни планове в контекста на пандемията от Covid-19. Air Nostrum се отказа от помощта за подновяване на своя флот, предоставена от правителството на автономна област Валенсия чрез споразуменията за сътрудничество от 2018 г. и 2019 г. между правителството на автономна област Валенсия и Air Nostrum.
                  
               
                     (13)
                  
                  
                     С резолюция от 5 август 2020 г. Министерството на финансите и икономиката на Валенсия одобри отказа на Air Nostrum от помощта за обновяване на неговия флот.
                  
               
                     (14)
                  
                  
                     С оглед на отказа от помощта от страна на Air Nostrum на 31 юли 2020 г., приет от правителството на автономна област Валенсия, Испания уведоми службите на Комисията за отмяната на мярката за помощ, както и за липсата на каквото и да било плащане на помощта, на 7 август 2020 г. (вж. съображение (6). Вследствие на това официалната процедура по разследване, открита по отношение на мярката за помощ, възлизаща на 9 милиона евро, стана безпредметна.
                  
               4.   ЗАКЛЮЧЕНИЕ
         
         
                     (15)
                  
                  
                     Процедурата, предвидена в член 108, параграф 2 от ДФЕС, е станала безпредметна поради отказа от помощта от страна на Air Nostrum на 31 юли 2020 г. и отмяната на мярката за помощ от Испания и следва да бъде закрита,
                  
               ПРИЕ НАСТОЯЩОТО РЕШЕНИЕ:
         
            Член 1
            Официалната процедура по разследване, открита на 28 октомври 2019 г. съгласно член 108, параграф 2 от ДФЕС по отношение на помощта, предоставена от Испания в полза на Air Nostrum, е станала безпредметна и се закрива.
         
         
            Член 2
            Адресат на настоящото решение е Кралство Испания.
         
         
            Съставено в Брюксел на 17 ноември 2020 година.
            
               
                  За Комисията
               
               Margrethe VESTAGER
               
                  Член на Комисията
               
            
         
         
            (1)  ОВ C 429, 20.12.2019 г., стр. 4.
         
            (2)  Министерството на финансите и икономиката на Валенсия прие „План за действие за трансформиране на икономическия модел на Валенсия за периода 2017—2027 г.“ и Стратегически план за субсидиите за периода 2018—2020 г., чиято стратегическа цел е „насърчаване на промяната в посоката на икономически модел, основан на знания, иновации и отваряне към външния свят“, чийто принцип е „екологичната, производствена и социална устойчивост“.